b'\n_START_ARTICLE_\nAlexandru \xc8\x98afran\n_START_SECTION_\nAnii copil\xc4\x83riei\n_START_PARAGRAPH_\nAlexandru \xc8\x98afran s-a n\xc4\x83scut la data de 12 septembrie 1910 \xc3\xaen ora\xc8\x99ul Bac\xc4\x83u, ca fiu al \xc3\x8en\xc8\x9beleptului (gaon) rabin Betzalel Zeev \xc8\x98afran (1867-1929) \xc8\x99i al Finkelei Rheinharz. A studiat iudaismul cu tat\xc4\x83l s\xc4\x83u, care era unul din cei mai prestigio\xc8\x99i c\xc4\x83rturari iudaici din vremea sa \xc8\x99i conduc\xc4\x83tor de \xc8\x99coal\xc4\x83 talmudic\xc4\x83 - beit hamidrash. Deja la v\xc3\xa2rsta de 11 ani, cu doi ani \xc3\xaenainte de a fi fost considerat adult (Bar Mitzvah) din punct de vedere religios, Alexandru devenise colaborator apropiat al tat\xc4\x83lui s\xc4\x83u, practic secretarul s\xc4\x83u particular, care participa intens la munca de elaborare a c\xc4\x83r\xc8\x9bilor acestuia \xc8\x99i la redactarea de \xe2\x80\x9er\xc4\x83spunsuri\xe2\x80\x9d (analize \xc8\x99i precepte rabinice) la \xc3\xaentreb\xc4\x83rile a numero\xc8\x99i \xc3\xaenv\xc4\x83\xc8\x9ba\xc8\x9bi \xc3\xaen ale iudaismului de pretudindeni. La 19 ani era deja atestat ca rabin \xc8\x99i terminase cu rezultate excelente studiile secundare la Liceul Ferdinand I din ora\xc8\x99ul natal, Bac\xc4\x83u.\n_START_SECTION_\nStudiile \xc3\xaen str\xc4\x83in\xc4\x83tate\n_START_PARAGRAPH_\n\xc3\x8encep\xc3\xa2nd din 1930 a urmat in paralel - conform cerin\xc8\x9belor comunit\xc4\x83\xc8\x9bilor evreie\xc8\x99ti europene, care pretindeau de la un mare rabin s\xc4\x83 de\xc8\x9bin\xc4\x83 \xc8\x99i studii superioare laice - at\xc3\xa2t Institutul Israelit de \xc3\x8enalte Studii Teologice din Viena (Seminarul rabinic din Viena), c\xc3\xa2t \xc8\x99i Facultatea de Filosofie a Universit\xc4\x83\xc8\x9bii din Viena, lu\xc3\xa2ndu-\xc8\x99i doctoratul \xc3\xaen filosofie (Ph.D.) \xc3\xaen anul 1934._NEWLINE_La terminarea studiilor, a primit autoriza\xc8\x9bia de rabin din partea Seminarului Israelit. \xc3\x8en 1934 a ob\xc8\x9binut \xc8\x99i titlul de Mare Rabin din partea Consistoriului israelit din Bruxelles._NEWLINE_A refuzat s\xc4\x83 r\xc4\x83m\xc3\xa2n\xc4\x83 la Bruxelles deoarece, \xc3\xaen urma decesului tat\xc4\x83lui s\xc4\x83u la sf\xc3\xa2r\xc8\x99itul anului 1929, era hot\xc4\x83r\xc3\xa2t s\xc4\x83-i succead\xc4\x83 ca rabin al ora\xc8\x99ului natal._NEWLINE_\xc3\x8en anul 1936 s-a c\xc4\x83s\xc4\x83torit la Bac\xc4\x83u cu o veri\xc8\x99oar\xc4\x83 a sa, Sara Rheinharz, absolvent\xc4\x83 a Universit\xc4\x83\xc8\x9bii \xc8\x99i a Academiei de Arte Frumoase din Ia\xc8\x99i, cu care a avut doi copii: Esther \xc8\x99i Avinoam, ambii profesori la Universitatea din Geneva.\n_START_SECTION_\nActivitatea la c\xc3\xa2rma iudaismului din Rom\xc3\xa2nia\n_START_PARAGRAPH_\nDup\xc4\x83 decesul \xc8\x98ef-rabinului Iacob Itzhak Niemirower, la data de 4 februarie 1940, la v\xc3\xa2rsta de numai 29 ani, a fost ales dintre 8 candida\xc8\x9bi \xc8\x98ef-Rabinul Cultului Mozaic din Rom\xc3\xa2nia, func\xc8\x9bie \xc3\xaen virtutea c\xc4\x83reia a fost numit - pentru scurt timp - senator de drept \xc3\xaen Senatul Rom\xc3\xa2niei. Av\xc3\xa2nd o v\xc3\xa2rst\xc4\x83 de sub cea de 40 ani, stipulat\xc4\x83 de lege, pentru a fi totu\xc8\x99i acceptat ca membru \xc3\xaen Senat pe banca prela\xc8\x9bilor, a fost nevoie de o derogare special\xc4\x83 din partea \xc3\x8enaltei Cur\xc8\x9bi de Casa\xc8\x9bie a Rom\xc3\xa2niei._NEWLINE_A luptat pentru ap\xc4\x83rarea intereselor popula\xc8\x9biei evreie\xc8\x99ti din Rom\xc3\xa2nia \xc3\xaen condi\xc8\x9bii vitrege, \xc3\xaen timpul r\xc4\x83zboiului \xc8\x99i dup\xc4\x83 terminarea acestuia._NEWLINE_Datorit\xc4\x83 erudi\xc8\x9biei \xc8\x99i meritelor sale recunoscute, Alexandru \xc8\x98afran a fost numit \xc3\xaen anul 1948 \xc8\x98ef-Rabin al Comunit\xc4\x83\xc8\x9bii Evreie\xc8\x99ti din Geneva, func\xc8\x9bie pe care a \xc3\xaendeplinit-o p\xc3\xa2n\xc4\x83 \xc3\xaen anul 1997.\n_START_SECTION_\nRom\xc3\xa2nia \xc3\xaei recunoa\xc8\x99te meritele\n_START_PARAGRAPH_\nE.S. Rabinul Alexandru \xc8\x98afran a revenit \xc3\xaen vizit\xc4\x83 \xc3\xaen Rom\xc3\xa2nia, pentru prima oar\xc4\x83 dup\xc4\x83 aproape jum\xc4\x83tate de secol, \xc3\xaen 1995 (la un an dup\xc4\x83 \xc3\xaencetarea din via\xc8\x9b\xc4\x83 a fostului \xc8\x98ef-Rabin, dr. Moses Rosen, simpatia limitat\xc4\x83 dintre cei doi fiind notorie)._NEWLINE_Pe 19 iunie 1997, \xc8\x98afran a fost ales membru de onoare al Academiei Rom\xc3\xa2ne. Cu acel prilej, Alexandru \xc8\x98afran a prezentat discursul \xe2\x80\x9ePercep\xc8\x9biunea Dumnezeirii \xc3\xaen Cabal\xc4\x83, \xc3\xaen filosofie \xc8\x99i \xc8\x99tiin\xc8\x9b\xc4\x83\xe2\x80\x9d, o expunere privind modalit\xc4\x83\xc8\x9bile \xc3\xaen care a fost \xc3\xaen\xc8\x9beles Dumnezeu \xc8\x99i o analiz\xc4\x83 a crizei omului contemporan._NEWLINE_La 7 mai 2008 \xc8\x98coala cu Clasele I-VIII Nr. 15 Bac\xc4\x83u a devenit \xc8\x98coala Gimnazial\xc4\x83 \xe2\x80\x9eDr. Alexandru \xc8\x98afran\xe2\x80\x9d Bac\xc4\x83u. www.scoala-safran-bacau.ro'